मैं भगवान बद्रीनाथ से प्रार्थना करता हूँ कि यदि कुछ ऐसा जुगाड़ हो जाए कि उत्तराखंड के भावी मुख्यमंत्री के शरीर में इन दोनों ही नेताओं की आत्मा प्रवेश कर जाए तो इस गरीब प्रदेश का उद्धार ही हो जाए..! खैर, बागवानी के लिए हिमांचल से टक्कर लेने वाले इस प्रदेश में अब तक उस गरीब किसान के खेतों की मिट्टी की जांच की व्यवस्था तक नहीं हो पायी जो अपने खेतों में बागवानी करना चाहते हैं. पहाड़ में कैंसर जैसी भयानक पीड़ा से जूझती महिलाओं के लिए आज भी ग्राम देवता एक मात्र सहारा है जो कांपकर बताता है कि उस पर पड़ोसी महिला (डायन) की छाया है, जिसके कारण यहाँ के सैकड़ों परिवार एक-दूसरे के जान के दुश्मन बन रहे हैं. पहाड़ की रीढ़ कही जाने इन महिलाओं के बारे में किसी को कोई चिंता नहीं है. देहरादून में बैठे नेता तथा नौकरशाह भले ही मुफ्त में सरकार की करोड़ों की दवाएं व टानिक डकार जाते हों पर इन महिलाओं के स्वास्थ्य की जांच की किसी को कोई चिंता नहीं. कम से कम इनके स्वास्थ्य की जांच करके इन्हें एक हेल्थ कार्ड ही मुहैया करवा दें ताकि वे कर्ज लेकर ही सही अपना सही इलाज तो करवा सकें. एक सर्वे के अनुसार पहाड़ की 60 फीसदी से ज्यादा महिलाओं में खून की कमी है और इतनी ही महिलायें किसी न किसी बीमारी के साथ जी रही हैं.